M. JOHN HARRISON - TURISM 
Traducere din limba engleză 


ANTUZA GENESCU 


M. JOHN HARRISON nu este un autor prolific şi, până nu demult, a fost puţin 
cunoscut marelui public american. În Marea Britanie însă este o figură de culise 
influentă încă din vremea revistei New Worlds, editată de Michael Moorcock la sfârşitul 
anilor şaizeci, deşi opera sa, nu este foarte întinsă. Harrison şi-a publicat prima poves- 
tire în revistaTVew Worlds, în 1975, iar în deceniile următoare a apărut în Interzone, The 
Magazine of Fantasy & Science Fiction, Other Edens, Little Deaths, Sisters ofthe Night, 
MetaHorror, Elsewhere, New Ter-rors, Tarot Tales, The Shimmering Door, Prime Evil, The 
New Impro-vedSun şi alte publicaţii. Povestirile sale au fost adunate în volumele The 
Machine în Shaft Ten and Other Stories, The Ice Monkey, Travel Arrangements: Short 
Stories, Things That Never Happen. Dar, dintre toate lucrările sale, cele mai reuşite s-au 
dovedit a fi povestirile şi romanele despre misteriosul oraş Viriconium, striate pe tărâmul 
de graniță, schimbător şi amorf, dintre science-fiction şi fantasy. Ciclul Viriconium a fost 
republicat recent într-un singur volum, Vi-riconium, care cuprinde romanele The Postel 
City, A Storm ofWings, În Viriconium, şi culegerea de povestiri Viriconium Nights. 

În anii nouăzeci, Harrison a abandonat genul pentru a scrie o serie de romane 
considerate „mainstream" (deşi multe dintre ele conţin elemente fantastice subtile), cum 
sunt Climbers şi Signs ofLife, dar nu demult a revenit la science-fictionul pur, cu o space 
opera sti-lată şi extrem de elaborată, intitulată Light. Ea atrage suficientă atenţie şi ar 
putea capta şi interesul cititorilor americani, care l-au ocolit până acum. Harrison a mai 
scris romanele The CommittedMen şi 

The Centauri Devii şi The Course ofThe Heart. În 2006, romanul său Nova Swing a 
obținut premiul Arthur C. Clarke. O povestire de-a lui a apărut în Antologia Dozois nr. 
17. 

În povestirea de mai jos, originală şi de atmosferă, Harrison ne conduce la o 


destinație turistică pe care n-o veți găsi în nici un ghid de călătorie din ziua de azi... 


Jack Serotonin stătea într-un bar de pe Strada Strait, aflat chiar în aureola 
evenimentelor din Raintown, şi vorbea cu un bărbat gras de pe altă planetă, care- 
şi zicea Antoyne. Jucaseră zaruri toată noaptea. În curând se crăpa de ziuă şi 
lumina cafenie care venea de pe stradă, insistentă, dar slabă, se furişa discret în 


bar. 


- N-am fost niciodată înăuntru, recunoscu grăsanul, referindu-se la zona 
evenimentelor, dar eu zic că... 

- Dacă ai de gând să spui prostii, îl sfătui Serotonin, mai bine ține-ţi gura. 

Grăsanul se arătă ofensat. 

- Hai să mai bem ceva, îl îndemnă Jack. 

Barul se afla pe la mijlocul străzii murdare şi cam înguste, înțesată de 
clădiri cu două etaje. Cele mai multe aveau scânduri la geam. Ca mai toate 
străzile din partea aceea a oraşului, Strait gemea de pisici, mai ales în zori şi la 
amurg, când felinele intrau şi ieşeau din zona evenimentelor. În cinstea lor, barul 
se numea Pisica neagra, pisica alba. Avea o tejghea de zinc incomodă, pentru că 
era cam înaltă. În spatele ei se înşirau sticle cu licori de culoare îndoielnică. 
Câteva mese stăteau răsfirate. Fereastra înaltă se aburea repede, dar numai lui 
Antoyne îi păsa. Dimineaţa, în bar persista mirosul de usturoi prăjit cu o seară 

Înainte. Uneori mirosea şi a hoit, de parcă din aureola eveni-mentelor se 
furişase o creatură în întuneric şi, după câteva încercări de a respira aerul din 
bar, îşi dăduse sfârşitul sub masa din colț. Operatorii mascaţi atârnau sus de tot, 
în colțuri, ca pânzele de păianjen. Nu aveau mare lucru de făcut. 

Jack îşi făcea veacul prin bar. Acolo mânca. Dar făcea afaceri în afara lui. 
Acolo îşi primea corespondenţa şi tot acolo trata cu clienţii. În realitate, localul, 
rău famat, se putea numi un punct de plecare cu poziție bună, nici prea departe 
de zona evenimentelor, dar nici prea aproape de ea ca să-i simtă efectele. Şi mai 
avea un avantaj: Jack se avea bine cu proprietara lui, Liv Hula, o femeie care nu 
punea pe nimeni să se ocupe de bar, ci făcea toată treaba ea singură, zi şi noapte. 
Oamenii credeau că e pe post de barmaniţă, iar ei îi convenea. Nimeni n-o auzea 
plângându-se. Era genul de femeie care, după patru-zeci de ani, se închide în ea. 
Scundă, slabă, cu păr cărunt tuns perie, tatuată pe antebrațele musculoase, avea 
o expresie a feței care lăsa impresia că se gândeşte întotdeauna la altceva. Punea 
muzică în bar. Îi plăceau ritmurile cu influență indiană şi pie-sele prelucrate 
electronic, la modă cu câțiva ani înainte. Era cam de vârsta lui Jack Serotonin. 
Adică aveau amândoi destulă experienţă de viață ca să nu se lase duşi de nas. 

- Măi, îl certă ea pe Jack, lasă-l pe grăsan în pace. Fiecare cu părerea lui. 

Serotonin se uită lung la ea. 

— Nici măcar n-o să-ți dau o replică, să ştii. 


— Ai avut o noapte nasoală, Jack? 


- Tu ar trebui să ştii, doar ai fost acolo. 

Liv Hula turnă în paharul lui Jack un gât de rom Black Heart şi într-altul 
băutura pe care o servea grăsanul. 

- Eu zic că ai fost acolo de unul singur, măi, Jack, spuse ea. Mai tot 
timpul. 

Râseră amândoi. Pe urmă femeia privi peste umărul lui, la uşa deschisă, şi 
spuse: 

— Cred că ţi-a venit un client... 

Femeia din prag era puţin prea înaltă pentru tocurile pantofilor la modă pe 
care-i purta. Avea mâini lungi şi subțiri şi o privire când speriată, când calmă, ca 
mai toate turistele. Era şi puţin ezitantă. Elegantă, dar stângace. Dacă ştia cum 
să-şi poarte hainele, fie făcuse eforturi să înveţe lucrul ăsta, fie avea un talent 
niciodată exploatat suficient. La prima impresie, ai fi zis că se rătăcise. În 
dimineața aceea, când intră în bar, purta un taior negru - o jacheţică asortată cu 
fusta lungă până la gambe, crăpată - sub o blană de culoarea mierii. Stătea în 
uşă nesigurăpe ea, cu razele matinale reci din Strada Strait bătându-i pe spate şi 
cu jumătate de față sclipind, deloc favorabil, în lumina care pătrundea pe geam. 

- Mă scuzati, eu... fură primele cuvinte pe care le rosti. Auzindu-i vocea, 
operatorii ieşiră din umbră şi îşi croiră drum spre ea din toate colțurile. Începură 
să se rotească deasupra ca-pului ei ca stafiile sau ca liliecii, ca nişte confetti, ca 
fumul, ca nişte bătrâne care strângeau între degete vechi şuvițe împle-tite. 
Recunoşteau imediat distincția când o întâlneau. 

- Măi, măi, şoptiră ei. Ce mâini frumoase! 

- Putem să vă ajutăm cu ceva? 

— Orice, draga mea... 

- Ce mâini fermecătoare! Liv Hula se amuza. 

- Cu mine n-au făcut niciodată aşa, recunoscu ea în fața femeii cu haină de 
blană. Apoi îi trecu brusc prin fața ochilor 

imaginea propriei vieți împovărate, ieşite din neantul sărăciei, până şi în 
rarele clipe când părea să răzbească printre necazuri. 

- Dacă-l cauţi pe Jack, uite-l acolo, îi spuse ea. Întotdeauna îl băga pe Jack 
în față. Pe urmă se spăla pe mâini de ce se întâmpla. De data asta, Jack aştepta. 
Nu prea avea de lucru, era un an slab, deşi n-ai fi zis, dacă te luai după numărul 


mare de nave înghesuite pe cosmodromul turistic. Se considera inteligent şi 


ambițios, însă femeile îl vedeau slab, ros de contradicții, atrăgător - o încercare de 
feminizare eşuată. Se matolea de săptămâni întregi cu Antoyne grăsanul şi Liv 
Hula, dar tot nu-şi arăta vârsta. Acum stătea în picioare, cu mâinile în buzunar. 
Femeia nou-venită se apleca spre el, de parcă numai aşa reuşea să descopere pe 
ce lume se află. Cu cât se apropia mai mult de el, cu atât mai nesigură părea. Ca 
majoritatea turiştilor, nu ştia cum să pună problema. 

- Vreau să mă duci acolo înăuntru, îi spuse ea, în cele din urmă. 

Jack îşi duse degetul la buze. Nu-i plăceau afirmaţiile îndrăznețe. 

- Mai încet, îi sugeră el. 

— Îmi cer scuze. 

- Nu face nimic, zise el şi scutură din umeri. 

— Pe-aici toți suntem prieteni, interveni Liv Hula. Jack o privi chiorâş, apoi 
îi surâse. 

Turista zâmbi la rândul ei. 

- În zona evenimentelor, preciza ea, ca să nu existe îndoieli. Avea trăsături 
fine, dar distincte, semne ale unor dorinţe greu de înțeles pentru Jack. Nu se uita 
la el când vorbea. Asta ar fi trebuit să-l punăpe gânduri. În schimb, o conduse la 
o masă unde discutară vreo cinci minute în şoaptă. Nimic mai uşor decât ce vrea 
ea, îi spuse el. Dar trebuie să ştie că există riscuri şi că, daci subestimează 
gravitatea întâmplărilor petrecute acolo, o face pe răspunderea ei. Ar fi fost un 
prost să nu-i spună totul în față. Un iresponsabil, insistă el. Banii trecură din 
mâinile femeii într-ale lui. Apoi se ridicară amândoi şi ieşiră din bar. 

- Încă un fraier care-a muşcat-o, remarcă Liv Hula, destul de tare ca Jack 
să se oprească în uşă. 

Antoyne susținea că pilotase nave în picaj împreună cu Ed Chianese. 
Stătea toată ziua cu coatele sprijinite pe bar şi se holba pe fereastră, la dârele 
rămase în urma navelor în ateri-zare, deasupra caselor de vizavi, pe Strada Strait. 
Cei mai mulți nici nu credeau că el a zburat vreodată, dar îl considerau ca-pabil 
să preia un mesaj şi să-şi țină gura închisă. Un singur lucru spunea Antoyne 
despre sine însuşi: 

- Nimeni nu dă doi bani pe un grăsan pe care-l cheamă Antoyne. 

— Ai dreptate, îl aproba Liv Hula deseori. 

După plecarea lui Jack, în bar se lăsă liniştea. Operatorii mascaţi se 


calmară şi se retraseră în colțurile lor, dându-le as-pectul obişnuit, acela de 


murdărie eternă. Antoyne se uită la masa din fața lui, apoi îşi întoarse privirea 
spre Liv Hula. Poate c-ar fi vrut să vorbească despre Jack sau despre turistă, dar, 
în cele din urmă, nici unul nu găsi nimic de spus. Grăsanul era supărat că Liv 
Hula îi ţinuse partea în fața lui Jack Serotonin. Îşi trase dintr-odată scaunul în 
spate, făcându-l să scârțâie nemulțumit pe podeaua de lemn. Se ridică, se duse 
la geam şi şterse aburii cu palma. 

- E tot întuneric, spuse el. 

Liv Hula fu nevoită să recunoască adevărul din vorbele lui. 

-— Hei, uite-l pe Joe Leone, o anunţă Antoyne. 

Vizavi de Pisica neagră, pisica albă se ridicau obişnuitele fațade ciuntite şi 
strâmbe ale clădirilor care-şi pierduserăîncrederea în integritatea structurii lor şi 
acum adăposteau ateliere de refacere ieftine, specializate în operaţii cosmetice 
sau hibrizi unici. Nu se puteau numi saloane de înfrumusețare. Munca pe care o 
făceau costa prea puțin. Primeau treburi mărunte de la francizele Uncle Zip şi 
Nueva Cut din centru, dar şi de la Băieţii din Umbră, cum se întâmplase cu Joe 
Leone. Acesta tocmai se târa pe Strada Strait, proptindu-se de garduri şi zi-duri 
ca să se mențină în picioare. Vlaga când îl părăsea, când îi revenea. Cădea, 
rămânea pe jos un minutdouă, apoi, cu mari eforturi, se ridica iar. Grea muncă. 
Se vedea că tine ceva într-o mână, în vreme ce cu cealaltă se ținea de garduri. Cu 
cât avansa, cu atât arăta mai dezorientat. 

Antoyne improviza o portavoce din pumnii săi umezi şi, imită un 
comentator sportiv de la Radio Retro: 

— ...oare va reuşi de data asta? 

- Să ne spui şi nouă când ai de gând să te alături rasei umane, Antoyne, îl 
rugă Liv Hula. 

Grăsanul scutură din umeri şi se întoarse de la geam. 

- Nu-i un pariu, rosti el cu voce obişnuită. N-a ratat niciodată până acum. 

Joe continua să se târască pe stradă. Pe măsură ce avansa, se vedea că 
tehnicienii îi prelucraseră fața şi acum avea aspectul unui cap de leu neşlefuit. 
Era alb şi transpirat tot, dar nu se mişca bine. Era făcută să arate ca o singură 
bucată, parcă l-ar fi sculptat ci-neva. Până şi firele de păr arcuite pe spate 
creşteau țepene din 

fruntea lată şi pomeţii înalți. Într-un sfârşit, căzu în fața unui atelier şi 


rămase nemişcat. După vreo două minute, doi bărbaţi aproape la fel de zdraveni 


ca el îl traseră înăuntru. Joe îşi începuse cariera de bătăuş la şapte ani. 

- Să nu dai niciodată primul în celălalt, fiule, îi explicase tatăl lui cu 
răbdare. Căci celălalt eşti chiar tu. 

Joe Leone nu-i urmă sfatul nici la şapte ani, vârstă la care, zicea lumea, 
atinse apogeul inteligenţei sale. Îi plăcea să se bată. La doisprezece ani, bătaia era 
deja meseria lui. Se alăturase Băieţilor din Umbră. De atunci trăia ca hibrid unic. 
Îi plăceau colții, tatuajele sensibile şi pantalonii prinşi cu şireturi pe la-terală. Nu 
avea un trup al lui. Costa atât de mult să se întrețină ca hibrid, că nu avea cum 
să pună bani deoparte ca să se răscumpere. În fiecare zi era pe ring, făcând 
acelaşi lucru: o încasa zdravăn. „Am uitat de câte ori mi-am văzut măruntaiele", 
mărturisea el. „Şi ce dacă? Nu-i mare lucru să rămâi fără ele. Să pierzi o luptă, 
asta-i greu." Râdea şi-ţi mai dădea un rând. 

În fiecare zi, hibridul era târât afară din ring, făcut terci. A doua zi, Joe 
Leone mergea la tehnicianul de pe Strada Strait şi ieşea de la el nou-nouț, gata s- 
o ia de la capăt. Era o viață obositoare, dar lui îi plăcea. Liv Hula nu-i lua 
niciodată bani pe băutură. Toată lumea ştia că avea o slăbiciune pentru el. 

- Luptele alea sunt nemiloase şi absurde, îi zise ea grăsanului. Antoyne era 
prea deştept s-o contrazică. După o mică 

pauză, căutând alt subiect de ceartă, îi spuse: 

— Ai făcut şi altceva înainte de a ţine barul ăsta? Liv Hula îi oferi un zâmbet 
fortat. 

- Da, una, alta. 

— Şi cum se face că eu n-am auzit? 

- M-ai prins, Antoyne. 

Femeia aşteptă un nou comentariu, dar atenţia grăsanului fu atrasă de o 
noutate ivită pe stradă. Şterse din nou sticla abu-rită şi-şi lipi fața de geam. 

-— Irene a întârziat puţin azi, zise el. 

- Zău? 

- Un minut, două. 

— Ce contează un minut pentru Irene? 

După Liv Hula, luptele erau o meserie prostească. Un trai irosit. Ambiţia lui 
Joe Leone a fost şi ea prostească, la fel ca înfăţişarea lui, înainte de-a o cunoaşte 


pe Irene. Pe urmă s-a înrăutățit. Irene era o Mona cu palmares de invidiat pe cos- 


modromul autonom. Minionă, înaltă de un metru şaizeci, purta pantofi cu tocuri 
transparente din uretan şi-l avea pe vino-ncoace în părul ei blond şi mătăsos. Ca 
toate produsele marca Uncle Zip, avea în ea ceva organic, real. Îl urmărea pe Joe 
Leone cum se bate şi, după ce-i simțea mirosul sângelui, nu se mai dezlipea de el. 
Dimineaţa, de câte ori mergea el la tehnician, apărea şi ea. Cei doi întruchipau 
Noul Venusport, industria sexului şi industria luptelor. CândJoe şi Irene erau 
împreună, nu se mai ştia unde e sexul şi unde e industria. Alcătuiau, ei înşişi, o 
nouă formă de distracție. 

Irene începu să bată cu pumnii în uşa atelierului. 

- Cât crezi c-o s-o lase să strige până să-i deschida? întrebă Antoyne 
grăsanul. 

Liv Hula studia cu interes o pată sub forma unei hărți pe tejgheaua de zinc. 

- Nu pricep de ce mă-ntrebi pe mine, răspunse ea. 

- Ţine la el, continuă Antoyne, ca să se impună. Asta-i in-discutabil. 
Nimeni n-o pune la îndoială... Doamne, adăugă el pentru sine, ia uite ce țâţe are! 

Incercă să şi-l imagineze pe Joe Leone mort şi lichefiat, cu oasele şi 
organele reasamblându-se singure, în timp ce Irene îl săruta cu gura ei de Monă. 
Poanta era că Irene avea despre lupte aceeaşi părere ca Liv Hula. În fiecare 
dimineață îi punea pe tehnicieni să-i aducă un scaun de lemn vechi, pe care-l 
aşeza lângă rezervorul lui Joe, cu sloganul lui publicitar „Opriţi tranchilizantele" 
cam şters. Stătea acolo, ignorând ledurile roz, care oricum pâlpâiau numai de 
formă, în timp ce, în rezervor, flu-xul de proteine țâşnea ca scuipatul cald, 
cascade de autocata-liză într-un substrat de patruzeci de mii de specii 
moleculare, eliminând, la fiecare douăzeci de minute, orice produs nedorit, pe 
care procesul chimic nu-l putea înlătura. Irene detesta zgomotul produs de 
rezervor. 

[N [N 

Într-o zi, n-o să te mai întorci, îi spunea ea Leului. Încă o luptă şi-ai 
terminat-o cu mine. Dar Joe era deja un algoritm pierdut undeva în spațiul 
operatorului. Îşi alegea nişte colți noi dintr-un catalog şi se adapta la sistemele 
lui glicolitice. Nu auzea nimic din ce-i spunea. 

Of, Joe, vorbesc serios, insista Irene. Încă o luptă şi gata. 

Uneori, Liv Hula privea şi ea rachetele. 


În apropierea zorilor, îi vedeai pe ea şi pe grăsan la geam, unul lângă altul, 


ca două cargoboturi cu aspect de alamă ridicate din şantierul corporativ. Motorul 
fRAM al navei care se ridică şi părăsi zona militară desenă în spatele lui o linie 
albă groasă. În dâra de lumină lăsată în urmă, chipul femeii dobândi o expresie 
mai blândă decât te aşteptai. Constelaţia Kefahuchi dispărea treptat de pe cerul 
care împrumuta forma unui capac 

uşor înclinat, oferind ochiului şansa de a zări arcada estică subțire a zorilor 
verzui, falşi. Vânturile de peste ocean vor începe să bată nu peste mult timp şi, 
forțate să se târască pe îngusta Stradă Strait, vor spulbera fuioarele înspumate 
de ceaţă joasă din zona evenimentelor. Era semnalul aşteptat de oameni să-şi 
înceapă ziua. Liv Hula şi Antoyne grăsanul se uitau cum nava taie cerul ca o 
foarfecă. 

— Ai pilotat şi una din alea, Antoyne? întrebă Liv Hula. Grăsanul clipi şi 
întoarse capul. 

- Nu era nevoie să mă întrebi. Nu era nevoie să fii sarcastică. În clipa aceea, 
Jack Serotonin năvăli în bar, aruncând ochii 

Înapoi, peste umăr. Avea aerul cuiva care pornise cu stângul de dimineaţă. 
Era palid, cu o zgârietură sângerândă pe obraz. Se vedea că înotase prin ape 
tulburi. Mâneca scurtei de gabar-dina, cu fermoar până la gât, îi căzuse de pe 
umăr, de parcă s-ar fi ținut cineva de ea în timp ce aluneca, îşi zise imediat Liv 
Hula, fără să-şi dea seama nici ea de ce. 

— Vai de mine, Jack! exclamă ea. 

- Dă-mi ceva de băut, îi ceru el. 

Merse până în mijlocul barului, ca şi cum ar fi avut de gând să bea la 
tejghea, pe urmă se răzgândi şi se aşeză imediat la cea mai apropiată masă. 
Odată aşezat, nu mai ştiu ce să facă. Câţiva operatori se detaşară din tavan şi 
începură să-l examineze. Privirea lui trecu dincolo de ei. 

- Rahat, repeta întruna cu glas şoptit şi uluit. După o vreme, începu să 
respire normal. 

Grăsanul uită de sentimentele sale rănite imediat ce apăru Jack. Îşi trase 
un scaun şi începu să-i spună o poveste plin de entuziasm, aplecându-se peste 
marginea mesei cu trupul său moale. Vorbea încet şi precipitat, dar se puteau 
distinge nişte 

cuvinte ciudate: „entradista", „raze X puternice" şi „Ed Chia-nese'. Jack se 


uită parcă prin el, apoi îi spuse: 


- Taci sau te împuşc chiar acolo unde stai. Deznădăjduit, grăsanul îşi 
întoarse privirea de la el. 

Mărturisi că tot ce aştepta de la barul ăsta e să aibă o şansă, că Jack ar 
trebui să-i acorde una. Încerca să-şi reţină lacrimile. 

- Îmi pare rău, spuse Jack, deja cu gândul la altceva. Când Liv Hulaii 
aduse băutura, se aşeză şi-i spuse „Black Heart, Jack, aşa cum îţi place ție", 
păru că nici n-o recunoaşte. 

- Rahat, rosti el din nou. 

- Unde-i femeia, Jack? 

- Habar n-am. 

- Să nu-mi zici c-ai lăsat-o acolo. 

- A cedat şi-a fugit. E pe undeva prin aureolă. Antoyne, du-te la uşă şi 
spune-mi dacă vezi pe cineva pe stradă. 

- Nu vreau decât să mă pot adapta şi eu, se plânse grăsanul. 

- Fir-ar să fie, Antoyne! 

- Nimeni nu mă înțelege, se plânse grăsanul. Serotonin deschise gura să 
mai spună ceva, pe urmă uită 

complet de Antoyne. 

- N-am mai văzut pe nimeni să se panicheze aşa, reluă el, scuturând din 
cap. Nici măcar n-am intrat acolo. E nasol în dimineata asta, dar nu chiar atât de 
nasol. 

Îşi termină băutura şi întinse paharul gol către Liv Hula. loc să i-l ia din 
mână, femeia îl prinse de încheietură. 

— Cât de nasol e? îl întrebă. Nu voia să-i dea drumul până nu-i răspundea. 

- Lucrurile se plimbă de colo-colo, recunoscu Jack. Am văzut altele şi mai 
rele, dar ceva mai înăuntru. 

— Unde e femeia? 

Jack râse. Un râs exersat de prea multe ori. 

- Ți-am zis, răspunse el obosit, pe undeva prin aureolă. N-am ajuns mai 
departe. A luat-o la fugă printre clădiri, i-am văzut ciorapii de mătase şi blana aia 
afurisită, pe urmă s-a făcut nevăzută. Striga de undeva când am renunțat. Mai 
dă-mi un pahar, Liv, altfel nu ştiu ce-o să fac. 

- Nu te-ai dus după ea, Jack. El o privi pur şi simplu. 


— Ai rămas la loc sigur, ai strigat-o de câteva ori, după aceea ai venit acasă. 


- Jack n-ar face asta niciodată, se răsti grăsanul brusc. Nimeni n-avea voie 
să vorbească urât despre Jack. 

- Hai, Jack, spune-i. N-ai face asta pentru nimic în lume! Se ridică de pe 
scaun. Mă duc pe stradă şi stau cu ochii-n patru, cum vrei tu. Ţi-ai făcut o 
impresie greşită despre el dacă-l crezi capabil să se poarte aşa, îi reproşa el 
femeii. 

Imediat ce plecă grăsanul, Liv Hula se duse la bar şi-i turnă lui Jack încă 
un pahar de rom. Acesta se frecă pe față, ca un om extenuat, incapabil să 
hotărască pe ce cale s-o apuce în viață mai departe. Arăta mai bătrân decât 
laplecare. Era tras la față şi avea trăsături mai aspre, iar privirea lui albastră 
devenise implora-toare, o trăsătură care, intr-o zi, avea să se permanentizeze. 

- Habar n-ai cum e acolo, îi spuse el femeii. 

- Bine-nţeles că habar n-am. Numai Jack Serotonin ştie. 

— Străzile se plimbă una în locul alteia, se dau toate peste cap de la un 
minut la altul. Legile geografice nu mai funcționează. Nu mai vezi nici urmă de 
arhitectură clară în toată învălmăşeala aia. Dacă te abați de pe calea ştiută, ai 
sfeclit-o. Câini rătăciți latră zi şi noapte. Totul se luptă să nu se scufunde. 

Liv Hula n-avea de gând să-l lase să scape ieftin. 

- Tu eşti profesionistul, Jack, îi aminti ea. Ei sunt clienţii. Uite-ţi băutura, 
dac-o mai vrei. Se propti cu coatele de bar. Tu eşti cel care trebuie să se adune. 

Cuvintele ei îl amuzară. Bău romul dintr-o înghițitură şi-i reveni culoarea 
în obraji. Se priviră mai prietenos. Dar el nu-şi încheiase ideea. 

- Hei, Liv, rosti el după câteva clipe, care-i diferența dintre ce-ai văzut şi ce 
eşti? Vrei să ştii cum e acolo înăuntru? Îţi pierzi ani la rând încercând să înţelegi, 
pe urmă, ia ghici ce se întâmplă? Ce e acolo înăuntru începe să te înțeleagă pe 
tine. 

Se ridică şi se îndreptă spre uşă. 

- Ce tot o lungeşti acolo, Antoyne? strigă el. Am zis să te uiţi. Să arunci o 
privire. 

Grăsanul, care pornise în susul străzii ca să-şi clătească minţile în adierea 
dinaintea zorilor, dar şi ca să arunce un ochi prin crăpătura scândurilor de la 
geamul atelierului, în speranța c-o va zări pe Irene Mona, se întoarse în bar rân- 
jind şi tremurând de frig. 


- Antoyne poate să ne povestească, spuse Jack Serotonin. Tot ce ştie. 


- Lasă-l în pace. 

— Ai fost vreodată acolo când s-a pornit babilonia, Antoyne? 

- N-am fost niciodată acolo, Jack, răspunse grăsanul în grabă. Nici n-am 
pretins c-am fost. 

- Dispar toate şi habar n-ai ce apare în locul lor. Aerul mi-roase a aluat 
necopt. Nu e un miros, ci o esenţă. La fiecare colț vezi un telefon agăţat de perete 
cu un cui. Pe toate scrie „Vorbiţi”, dar nu au ton. Sună, dar nu răspunde nimeni. 

Liv Hula se uită la Jack şi ridică din umeri. 

- Jack nu suportă să piardă un client, îi explică ea lui Antoyne. 

- Du-te dracului, se enervă Serotonin. Duceti-vă dracului amândoi! 

Împinse paharul pe tejghea şi plecă. 

În urma lui se făcu linişte, o linişte atât de grea, că Liv Hula şi grăsanul, 
deşi ar fi vrut să vorbească, rămaseră cu gândurile lor. Vântul care bătea spre 
țărm se calma pe măsură ce lumina devenea tot mai intensă. Se crăpa de ziuă, 
fără îndoială. Fe-meia spălă şi şterse paharul din care băuse Jack, apoi îl aşeză 
cu grijă la locul lui, în spatele barului. După aceea merse în camera de la etaj. Se 
gândi să-şi schimbe hainele, dar, cuprinsă de panică crescândă, îşi mută privirea 
de la patul nefăcut pe lada cu pături, apoi la pereţii albi şi goi. 

Ar trebui s-o iau din loc, îşi zise. Ar trebui să plec chiar acum. 

Când reveni în bar, îl găsi pe Antoyne la fereastră, cu mâi-nile proptite de 
pervaz. Privea cum se ridică încărcăturile una după alta de pe cosmodromul 
autonom. Se întoarse pe jumătate, vrând să spună ceva. Nu primi nici o 
încurajare, aşa că se răsuci la loc. 

Pe partea cealaltă a străzii, cineva deschise uşa atelierului. 

După o luptă scurtă şi liniştită, Irene Mona ieşi împiedicându-se. Făcu doi 
paşi nesiguri, privind aiurea în susul şi în josul străzii, ca un bețiv care socotea 
cât de aglomerat e tra-ficul, apoi se aşeză pe marginea trotuarului. Uşa se trânti 
în spatele ei. I se ridică fusta. Antoyne îşi lipi faţa de geam. „Măi, măi", şopti el 
pentru sine. Între timp, Irene aşeză lângă ea poşetuța roşie din uretan şi începu 
să scormonească prin ea. Stătu acolo câteva minute, arătându-şi toate cele, 
trăgându-şi nasul şi ştergându-se la ochi, când pisicile începură să iasă din zona 
evenimentelor într-o goană silențioasă. 

Cine ştie câte animale erau? Printre ele nu găseai nici una tărcată, doar 


albe sau negre. Când năvăleau din zona eveni-mentelor, parcă se cobora haosul 


în şuvoaie în care, deşi se cunoaşte fiecare element, rezultatul nu e niciodată 
previzibil. În curând, strada se umplu de feline care fugeau în ambele sensuri, 
aducând cu ele căldura corpului lor şi un miros de praf apăsător, dar nu 
deranjant. Irene se ridică cu greu. Pisicile tre-cură pe lângă ea ca pe lângă un 
stâlp. 

Irene se născuse pe o planetă numită Perkin's Rent. Ple-case de acolo înaltă 
şi osoasă, cu mersul stângaci şi picioa-rele mari. Când zâmbea, i se vedeau 
gingiile. Îşi ondula părul în şuvițe arămii lăcuite, atât de strânse, că puteau 
recepta bru-mul de retea al transmisiilor elementare din univers. Era dulce când 
râdea. Plecase cu racheta de acasă la şaptesprezece ani, ducând în valiză o rochie 
de bumbac galben, imitație art deco, tampoane şi patru perechi de pantofi cu 
tocuri cui. „Ador pantofii”, explica ea când se îmbăta. „Ador pantofii." În zi-lele 
acelea dădea ce e mai bun din ea. Se tinea scai de tine vreo două săptămâni, pe 
urmă se lipea de altcineva. Era îndră-gostită de un pilot. 

Rămase în stradă cu lacrimile şiroindu-i pe obraz şi urmărind pisicile care 
se furişau pe lângă ea, până când Liv Hula îşi croi drum printre feline, o trase în 
bar, o aşeză pe un scaun şi-o întrebă: 

- Ce să-ți aduc, drăguţo? 

— A murit de data asta, răspunse Irene grăbit. 

- Nu-mi vine să cred, spuse Liv Hula. 

Îşi făcu imediat ordine prin gânduri, plănuind să le păs-treze pentru ea, să 
se țină deoparte. Dar îi venea greu să se detaşeze, pentru că Irene repeta întruna, 
în stilul ei bezmetic, „De data asta a murit, şi gata". Fata îi luă mână şi şi-o lipi de 
obraz. După părerea ei, ceva anume îi făcea pe bărbați inapți mai toată viata lor. 

- Şi eu am zis întotdeauna la fel, o susținu Liv Hula. 

Pe urmă Irene începu iar să-şi tragă nasul. Fu nevoită să-şi scoată oglinda 
din poşetă. 

- Mai ales în părțile esențiale, completă ea. 

Mai târziu, când Antoyne reveni şi vru să stea de vorbă cu Irene, eaii oferi 
un adevărat spectacol al formelor sale. Grăsanul îi cumpără o băutură asortată 
cu fusta ei colorată în roz şi galben, despre care îi spuse că se bea pe o planetă de 
idioţi, pe care o cunoştea ca-n palmă. 


- Am fost acolo, Antoyne, îi spuse ea surâzând. 


Irene cea originală, îşi zise ea, nu se prea descurca singură. Obişnuia să se 
aşeze de pe un pat pe altul, să asculte ploaia şi să-şi adune gândurile. Dar nu-i 
lipsea ambiția. Stelele din Halo erau, pentru ea, o firmă mare, din tuburi de neon, 
pe care scria: TOŢI PANTOFII PE CARE-I POŢI MANCA. Când şi-a cumpărat 
pachetul Mona, tehnicianul i-a promis că părul îi va mirosi întotdeauna a 
şampon de mentă. Ea s-a uitat prin cataloage şi exact asta a ales, iar tehnicianul 
şi-a făcut treaba. Pe străzile din Raintown, mirosul era punctul ei forte. 

- Am fost acolo, repetă ea, alintându-l cu mirosul ei de mentă, iar acum mă 
bucur să cunosc pe altcineva care a fost acolo. 

Antoyne, ca orice bărbat, se simți încurajat. Stătu cu Irene şi după ce ea îşi 
termină băutura, încercând s-o cucerească cu poveşti din vremea când pilota 
rachete. Dar Irene văzuse deja toate locurile lui - chiar mai multe, îşi zise Hula -, 
iar Antoyne nu avea să primească mai mult în schimbul unui cocktail ieftin. Liv îi 
privea de la distanţă, cu propriile gânduri atât de 

zdruncinate, încât nu-i păsa cum se va sfârşi discuţia dintre ei. În cele din 
urmă, şi Antoyne înţelese cum stăteau lucrurile. Îşi dădu părul pe spate şi se 
retrase la locul său, lângă geam. Cât era ceasul? Ce s-a întâmplat, de a ajuns el 
în acest loc? Privi strada. 

- S-a luminat. Hei, eu chiar l-am respectat pe individul ăla, ştiai? mormăi 
el. 

În vremea asta, pisicile se scurgeau năvalnic, ca numerele dintr-o problemă 
de mecanică statistică, fără să încetinească sau să devieze, până când dispărură 
brusc şi strada rămase din nou pustie. Vizavi de bar, tehnicienii de la atelier 
aruncau la canal proteinele lui Joe. 

În cosmodromul civil, navele de croazieră, pe jumătate as-cunse de ceaţă, 
dominau restul clădirilor. De-a lungul străzilor înguste începură să circule fete cu 
ricşa şi băieți tatuați care trans-portau turiştii de la New Cafe Al Aktar în 
Moneytown, de la Biserica de pe Stâncă la Biserica din Piatră, iar în jur, zdrențele 
şi giulgiurile lor de operatori mascaţi şopteau: „Un loc pe care toți îl vor vedea cu 
siguranță, un spectacol al opoziţiilor." Pe la opt, Raintown era împânzit de haine 
de blană, vopsite în culoarea mierii sau a castanelor dulci, astfel croite încât să 
cadă ca un material mult mai uşor. Ce sume erau în joc? De unde atâţia bani? 
Proveneau de pe altă planetă. Banii corporațiilor. Oricât de crudă era industria 


care le producea, nu puteai nega frumusetea blănurilor, nici luxul lor ostentativ. 


La scurtă vreme după ce dispăru şi ultima pisică în oraş, clienta lui Jack se 
întoarse în bar. 

Dacă el revenise tot murdar, ea era curată. N-ai fi observat nimic deosebit, 
poate doar că mergea puţin adusă de spate şi avea o expresie imobilă. Ţinea 
mâinile în buzunar. Nu fusese prădată, totuşi era mai prudentă ca înainte, ținea 
privirea mereu 

Înainte, de parcă o durea ceafa sau încerca să vadă ce se pe-trece din colțul 
ochilor. Un astfel de limbaj al trupului era greu de descifrat. Se aşeză cu grijă la o 
masă de lângă fereastră, picior peste picior, şi ceru încet de băut. 

- Mă întreb dacă poate cineva să-i dea bărbatului restul de bani, spuse ea 
după un timp. 

Antoyne păşi spre ea plin de solicitudine. 

— Aş putea s-o fac eu, se oferi el. 

- Nu, n-ai putea, îl avertiză Liv Hula. Jack e-un tip ieftin, te-a lăsat baltă. 
Nu-i datorezi nimic, îi spuse ea femeii. 

- Totuşi, cred că trebuie să-i dau şi restul banilor. Îi am aici. Şi n-am păţit 
nimic, zu. Ridică privirea spre tavan. Poate sunt puţin nedumerită, a fost foarte 
neplăcut. 

Liv Hula ridică mâinile a neputinţă. 

— De ce vin toţi aici? îl întrebă ea pe Antoyne grăsanul cu voce tare. 

Apoi continuă, înainte ca el să-i răspundă: 

- Renunţă la turul sigur şi se pomenesc în barul ăsta. Întotdeauna îl găsesc 
pe Jack al nostru. 

- Jack e-un tip cumsecade, protestă grăsanul. 

- Jack e-o glumă, Antoyne, şi tu la fel. 

Grăsanul se ridică în picioare, ca şi cum ar fi vrut s-o învețe minte, dar se 
răzgândi. Clienta lui Jack îi zâmbi uşor, încura-jator, dar privirea ei nu se opri 
asupra lui. Câteva minute se scurseră în tăcere. Apoi se auzi un scaun târât pe 
podea şi Irene Mona se aşeză la masa unde se petreceau evenimentele. Tropăia 
cu tocurile de uretan pe podeaua de lemn. Îşi ştersese lacri-mile şi se dăduse cu 
ruj pe buze. Nu se mai gândea laJoe Leul. Unde-i fusese mintea, să-şi irosească 
energia în felul ăla? Avea viitorul în față, toți erau de acord, unul luminos, lipsit 
de griji. 


Îşi făcuse planuri, planuri sănătoase. Deşi, după cât de bine se cunoştea, 


avea să-l păstreze pe Joe în inimă mulți ani la rând. 

- Ai o haină foarte frumoasă, i se adresă Irene femeii şi-i întinse mâna. 

În prima clipă, femeia nu ştiu cum să reacționeze. Apoi îi scutură mâna şi 
spuse: 

- Multumesc. E într-adevăr frumoasă, nu-i asa? 

- Minunată, o admir foarte mult. 

Irene dădu uşor din cap, vru să mai spună ceva, dar se aşeză din nou şi se 
jucă cu paharul. 

- Să nu fi rea cu el, strigă ea către Liv Hula. La urma urmei, nu-i decât un 
bărbat. 

Greu de spus la care bărbat se referea. 

— Cred că trebuie să-şi primească banii, interveni femeia cu haina de blană. 
Neprimind nici un răspuns, puse banii pe masă, în bancnote mari. Eu îi las aici, 
adăugă. 

— Isuse! exclamă Liv Hula. Antoyne, mai vrei un pahar? Dar grăsanul se 
săturase de felul în care era tratat la bar. 

Nu dorea decât să se integreze, văzuse la fel de multe ca alții, chiar mai 
multe. Era nervos că nu-l asculta nimeni. Îşi aminti de vremea când pilota navele 
cu transmisie automată, plane-tele pe care le-a vizitat atunci şi ce-a văzut pe ele. 
Gay Lung, Ambo Danse şi Fourth Part, Waitrose Two şi The Thousand Suns. S-a 
irosit pe el însuşi ca banii printre stelele Plajei şi în Golful Radio. A mers peste tot 
şi-a văzut multe. A navigat prin bula Alcubierre cu Ed Chianese. A avut o rachetă 
căreia îi zicea Kino Chicken. N-a rezistat singurătăţii. De Santa Muerte, a inhalat 
ceva care i-a deviat nu numai septul, ci şi simțul per-ceperii lucrurilor. Adio, 
meserie de pilot! 

Ce să-i faci, îşi zise. Nu poţi să păstrezi un lucru toată viața. 

Cel puțin acum părăsise barul ca să respire aerul dimineţii. O luă spre 
Moneytown, spre mall-ul micuţ din sudul Străzii Strait, pe lângă cosmodromuri, 
spre mare. Mijea ochii în lumina puternică ce răsărea din apa îndepărtată. O să- 
şi caute de lucru. O să caute oameni care nu zâmbeau de dragul zâmbetului. 

După plecarea lui, barul lui Liv Hula se cufundă în tăcere. Unul câte unul, 
operatorii se detaşară subtil din tavan şi se îndreptară spre femeia cu haină de 
blană, care îi privi absentă. Din bucătărie şi din conducte se furişau diverse 


miasme. Cele trei femei rămaseră fiecare cu gândurile ei. Din când în când, una 


dintre ele mergea la uşă şi, sub privirile nerăbdătoare ale celorlalte două, se uita 
pe stradă, la zona evenimentelor -silențioasă şi dubioasă - împletită în fuioarele 


de ceață chimică din timpul zilei şi înălțată odată cu ele. 


